今年元夜时，唯有古诗伴。《正月十五夜灯》
【唐代】张祜
千门开锁万灯明，正月中旬动帝京。
三百内人连袖舞，一时天上著词声。
《正月十五夜》
【唐代】苏味道
火树银花合，星桥铁锁开。
暗尘随马去，明月逐人来。
游伎皆秾李，行歌尽落梅。
金吾不禁夜，玉漏莫相催。
《上元夜六首·其一》
【唐代】崔液
玉漏银壶且莫催，铁关金锁彻明开。
谁家见月能闲坐？何处闻灯不看来？
《生查子·元夕》
【宋代】欧阳修
去年元夜时，花市灯如昼。
月上柳梢头，人约黄昏后。
今年元夜时，月与灯依旧。
不见去年人，泪湿春衫袖。
《青玉案·元夕》
【宋代】辛弃疾
东风夜放花千树。
更吹落、星如雨。宝马雕车香满路。
凤箫声动，玉壶光转，一夜鱼龙舞。
蛾儿雪柳黄金缕。
笑语盈盈暗香去。众里寻他千百度。
蓦然回首，那人却在，灯火阑珊处。
《临江仙·都城元夕》
【宋代】毛滂
闻道长安灯夜好，
雕轮宝马如云。蓬莱清浅对觚棱。
玉皇开碧落，银界失黄昏。
谁见江南憔悴客，端忧懒步芳尘。
小屏风畔冷香凝。酒浓春入梦，
窗破月寻人。
《生查子·元夕戏陈敬叟》
【宋代】刘克庄
繁灯夺霁华。戏鼓侵明发。
物色旧时同，情味中年别。
浅画镜中眉，深拜楼西月。
人散市声